ΓΡΑΠΤΗ ΕΡΩΤΗΣΗ E-0797/98 υποβολή: Katerina Daskalaki (UPE) προς την Επιτροπή (18 Μαρτίου 1998)

Θέμα: Ισοπεδωτική εξίσωση ξεναγών - tour operators

Στην Ευρωπαϊκή Ένωση υπάρχουν χώρες με αρχαιότατο πολιτισμό και μνημεία αρχαιολογικά, οι οποίες έχουν ανεπτυγμένο τουρισμό. Οι ξεναγήσεις στους αρχαιολογικούς χώρους γίνονται υπεύθυνα από ξεναγούς πανεπιστημιακής μόρφωσης, συχνά εξειδικευμένους αρχαιολόγους ικανούς να παράσχουν υψηλής ποιότητας εξηγήσεις σχετικά με τους ανεπανάληπτους θησαυρούς του ευρωπαϊκού πνεύματος.

Ερωτάται η Επιτροπή τί πληροφορίες έχει επί του προκειμένου για την πρωτοβουλία CEN (Centre Europιen Normalisation), στα πλαίσια της οποίας επιχειρείται εξίσωση των επιστημόνων-ξεναγών με τους tour operators και, ειδικότερα, με τους οδηγούς των τουριστικών οχημάτων. Ερωτάται επιπλέον πώς σκοπεύει να αντιδράσει και τί μέτρα προτίθεται να λάβει κατά των πιέσεων που ασκούνται για το θέμα αυτό και, ειδικότερα, για να αποτρέψει μια ακόμα ισοπεδωτική προσπάθεια εναντίον της ουμανιστικής ευρωπαϊκής παιδείας στα πλαίσια της γενικότερης πολιτιστικής ισοπέδωσης που παρατηρείται, Τέλος, ερωτάται αν το ζήτημα αυτό, με τον τρόπο κατά τον οποίο προωθείται, θίγει ή όχι την επικουρικότητα.

Απάντηση του κ. Παπουτσή εξ ονόματος της Επιτροπής (12 Ιουνίου 1998)

Η Επιτροπή, αν και είναι ενήμερη για τις τρέχουσες εργασίες όσον αφορά την τυποποίηση στον τομέα του τουρισμού, δεν διαθέτει πληροφορίες σχετικά με την πρωτοβουλία του Eυρωπαϊκού Κέντρου Tυποποίησης(CEN), στην οποία αναφέρεται το αξιότιμο μέλος του Κοινοβουλίου.

Από τις πληροφορίες που διαβιβάσθηκαν στην Επιτροπή αναφορικά με τις προαναφερθείσες εργασίες προκύπτει απλώς η διεξαγωγή συζητήσεων για την οροθέτηση των πεδίων δραστηριότητας των επαγγελμάτων του ξεναγού (tourist guide στην αγγλική απόδοση) και του συνοδού (tour manager στην αγγλική απόδοση).

Πρέπει εξάλλου να σημειωθεί, αφενός, ότι η Επιτροπή δεν είναι αρμόδια για τον προσδιορισμό των καθηκόντων που αντιστοιχούν σε ένα ορισμένο επάγγελμα και, αφετέρου, ότι κάθε κράτος μέλος είναι ελεύθερο να καθορίζει το επίπεδο των προσόντων που απαιτούνται για την άσκηση του επαγγέλματος αυτού στο έδαφός του. Αντιθέτως, αποστολή της Επιτροπής είναι να φροντίζει για το σεβασμό της ελεύθερης κυκλοφορίας των εν λόγω επαγγελματιών.

Στα πλαίσια αυτά, πρέπει να αναφερθεί η ανακοίνωση του 1992 για την αντιστοιχία των τίτλων επαγγελματικής εκπαίδευσης μεταξύ των κρατών μελών, τομέας «Τουρισμός» ((ΕΕ C 320 της 7.12.1992. )), η οποία όχι μόνο προβαίνει σε περιγραφή των ομόφωνα καθορισμένων πρακτικών επαγγελματικών απαιτήσεων όσον αφορά τους συνοδούς διακίνησης τουριστών, αλλά επιπλέον ορίζει σαφώς ότι τα προσόντα του συνοδού δεν πρέπει να συγχέονται με εκείνα του ξεναγού.

Ως προς το ζήτημα αυτό, ήδη το 1989 η Επιτροπή είχε την ευκαιρία να διευκρινίσει ότι ανέκαθεν έκανε σαφή διαχωρισμό μεταξύ του επαγγέλματος του ξεναγού και εκείνου του συνοδού, λόγω ειδικότερα της ύπαρξης της οδηγίας 75/368/ΕΟΚ, η οποία προβλέπει μεταβατικά μέτρα για τους συνοδούς («οδηγούς συνοδούς» κατά την οδηγία), εξαιρεί όμως από το πεδίο εφαρμογής της τους «τουριστικούς οδηγούς» (δηλ. τους ξεναγούς). Το αξιότιμο μέλος του Κοινοβουλίου παρακαλείται να ανατρέξει στην απάντηση που έδωσε η Επιτροπή στην προφορική ερώτηση H-1012/88 του κ. Petronio κατά την ώρα των ερωτήσεων της συνόδου του Μαρτίου 1989 ((Συζητήσεις του Κοινοβουλίου (Μάρτιος 1989). )). Το 1996 τονίσθηκε εκ νέου ότι πρόκειται για δύο συμπληρωματικά αλλά διαφορετικά επαγγέλματα, που, σε κοινοτικό επίπεδο, υπόκεινται σε δύο διαφορετικά νομικά καθεστώτα. Το αξιότιμο μέλος παρακαλείται να ανατρέξει στην απάντηση που έδωσε η Επιτροπή στη γραπτή ερώτηση E-2615/96 του κ. Kellet-Bowman ((ΕΕ C 72 της 7.3.1997. )).Το έγγραφο εργασίας της Επιτροπής επί του θέματος των ξεναγών, το οποίο εγκρίθηκε το 1997 ((SEC(97)837 τελικό )), παραθέτει κάθε χρήσιμη λεπτομέρεια όσον αφορά τις εφαρμοστέες διατάξεις ως προς το ισχύον κοινοτικό δίκαιο.

Υπό το πρίσμα της επιχειρηθείσας διάκρισης μεταξύ του επαγγέλματος του ξεναγού και εκείνου του συνοδού, πρωτοβουλίες όπως αυτές που επικαλείται το αξιότιμο μέλος - οι οποίες έχουν ως στόχο να επιτρέψουν και σε άλλους επαγγελματίες του τουριστικού τομέα να εκτελούν καθήκοντα που εμπίπτουν στις αρμοδιότητες των ξεναγών - φαίνεται ότι δύσκολα συμβιβάζονται με την ευχέρεια των κρατών μελών να επιτρέπουν την άσκηση του εν λόγω επαγγέλματος μόνο στα πρόσωπα που διαθέτουν τα απαιτούμενα προσόντα.

Η γνώμη που εξέφρασε το αξιότιμο μέλος σχετικά με το ότι είναι αναγκαίο να μπορεί η ερμηνεία της πολιτιστικής κληρονομιάς να ανατίθεται σε ειδικευμένους επαγγελματίες, εν προκειμένω στους ξεναγούς, είναι απολύτως εύλογη. Πράγματι, το γενικό συμφέρον που συνδέεται με την αξιοποίηση του ιστορικού πλούτου και την καλύτερη δυνατή διάδοση των γνώσεων σχετικά με την καλλιτεχνική και πολιτιστική κληρονομιά μιας χώρας αναγνωρίσθηκε από το Δικαστήριο στη νομολογία του «ξεναγοί» ως λόγος εξαίρεσης από την αρχή της ελεύθερης παροχής υπηρεσιών για «τα μουσεία ή τα ιστορικά μνημεία στα οποία η επίσκεψη είναι δυνατή μόνο με τη συνοδεία ειδικευμένου επαγγελματία ξεναγού ((Αποφάσεις της 26.2.1991, Υποθ. C-154/89, C-180/89 και C-198/89, Συλλ.1991. ))».